Narodna skupština
20050830

Poštovani potpredsedniče, poštovani narodni poslanici, moj zadatak je danas da vam predstavim dva zakona – zakon o državnoj upravi i zakon o državnim službenicima. Oba zakona dolaze na dnevni red posle usvojenog Zakona o Vladi i zajedno sa Zakonom o Vladi treba da predstavljaju konačno rešenje preobražaja naše državne uprave i našeg službeničkog sistema. Ukratko ću podsetiti evoluciju nastanka ta dva zakona. Evropska Agencija za rekonstrukciju je, negde, maja 2003. godine krenula u jedan projekat reforme državne uprave i službeničkog sistema u Republici Srbiji i taman kada su se stručnjaci iz Evropske agencije za rekonstrukciju spremali da napuste Srbiju, jer u dotadašnjoj vladi nisu imali ni sagovornika niti nekog ko je bio zainteresovan da reformiše upravu, došlo je do smene vlade. Nova vlada je pristupila ozbiljnije državnoj upravi, mnogo ozbiljnije i uopšte onom delu reforme našeg pravnog sistema koji se uopšte naziva institucionalnim delom reforme. Ubrzo je osnovan Savet za državnu upravu, urađen je Zakon o Vladi, u saradnji sa Evropskom agencijom za rekonstrukciju, a takođe su urađeni i zakoni koje vam ja danas predstavljam.